Skok toe Britse joernalis in kinderslagoffer se tas krap – praag.co.za — 20 jaar jonk!
Brazier het tydens 'n regstreekse uitsending in die Oekraïne op die ramptoneel van die MH17-vlug in een van die passasiers, 'n kind, se tas gegrawe.
Brazier se walglike gedrag het skokgolwe oor sosiale media veroorsaak. Hy is daarvan beskuldig dat hy met die misdaadtoneel peuter en homself aanmatig om met besittings te peuter wat nie sy eie is nie.
"Ek het die naweek 'n fout gemaak," het hy Dinsdag in 'n blog op The Guardian se webwerf gesê. "As ek vir iemand in persoon kon verskoning vra, sou ek. Terwyl ek dit gedoen het, het ek besef ek maak 'n fout, en op die lug verskoning gevra vir wat ek gedoen het."
Intussen het selfverdedigingseenhede Dinsdag albei Malaysian Airlines vlug MH17 se vlugopnemers aan Maleisië oorhandig, het 'n senior regeringsamptenaar gesê.
Khairil Hilmi Mokhtar, leier van Maleisië se spesialisondersoekspan, het bevestig die vlugopnemers is in Donetsk in die Oekraïne aan hom oorhandig en is nou in sy besit.
"Ons gaan hulle eers Nederland toe neem voor dit saam met ons na Maleisië sal terugkeer," het hy gesê.
Die vlugopnemers is glo in 'n goeie toestand.
"Maleisie sal dit tydelik veilig hou voor dit aan die regte ondersoekspan oorhandig word."
Vlug MH17 is Donderdag in die ooste van die Oekraïne vermoedelik afgeskiet. Al 298 passasiers en bemanningslede is dood.
Skrywer praagGepubliseer op 22 Julie 2014 Kategorieë Internasionale nuus, NuusSleutelwoord Britse joernalis, Colin Brazier, MH17, vlugramp